मेरठ. परतापुर थानाक्षेत्र में खेत से मिट्टी के अवैध खनन करने के हुए विवाद में दो गुटों में जमकर लाठी-डंडे चले। इस दौरान दोनों गुटों ने एक-दूसरे के ऊपर फायरिंग भी की। गोली चलने और मारपीट की सूचना पर पुलिस मौके पर पहुंची। मारपीट के दौरान चार लोग बुरी तरह घायल हो गए। मौके पर पहुंची पुलिस ने घायलों को इलाज के लिए अस्पताल में भर्ती कराया। इस घटना से गांव में तनाव का माहौल है। दोनों पक्षों ने थाने में एक-दूसरे के खिलाफ तहरीर दी है। पुलिस का कहना है कि पुलिस इस मामले में दोनों पक्षों की तहरीर के आधार पर कार्रवाई करेगी।
दो लोगों से किया एक ही खेत का सौदा
जानकारी के अनुसार, भूरू नामक व्यक्ति ने कुछ दिन पहले भूड़बराल निवासी जाकिर को खनन करने के लिए खेत किराए पर दिया था। खेत की मिट्टी खनन करने के ज्यादा रुपए मिलने पर भूरू ने उसी खेत को बाद में बब्बल को किराए पर दे दिया। गुरुवार को बब्बल अपने साथियों के साथ खेत पर मिट्टी खनन करने पहुंचा। इसकी जानकारी पाकर जाकिर पक्ष अपने साथियों के साथ मौके पर पहुंच गया। मिट्टी खनन को लेकर दोनों गुटों के बीच कहासुनी हो गई। इसी दौरान उनके बीच मारपीट शुरू हो गई।
गांव में घटना के बाद तनाव
मारपीट की इस घटना में जाकिर, इलियास, इमरान और बब्बल घायल हो गए। घटना के बाद से दोनों पक्षों में तनाव है। पुलिस ने मारपीट कर रहे लोगों को हिरासत में लेने का प्रयास किया तो उसका विरोध किया गया। बाद में पुलिस ने दोनों पक्षों को कड़ी कार्रवाई की चेतावनी दी। थाना परतापुर पुलिस का कहना है कि झगड़ा करने वालों के खिलाफ कड़ी कार्रवाई की जाएगी। खेत से अवैध खनन किए जाने की भी जांच की जाएगी। जांच के बाद दोषी पाए जाने पर खेत मालिक के खिलाफ भी कार्रवाई की जाएगी।
hin_Deva hin_Deva hin_Deva bho_Deva hin_Deva